เรามาถึงยุคที่ ผ่อน 0% 10 เดือน ถูกกว่า จ่ายเงินก้อน
หากลูกค้าผ่อน 0% 10 เดือน  ลูกค้าจะได้รับส่วนลดอีก 5%   แต่ถ้าลูกค้าจ่ายเต็มจำนวน   ลูกค้าจะไม่ได้รับส่วนลดใดๆ..   เรื่องดังกล่าวเป็นหนึ่งตัวอย่างที่เกิดขึ้นจริงในประเทศไทย  แล้วโปรโมชัน “ที่ดูแปลกๆ” แบบนี้ เกิดขึ้นได้อย่างไร?   ลงทุนแมนจะเล่าให้ฟัง 
16 พ.ค. 2562

เรามาถึงยุคที่ ผ่อน 0% 10 เดือน ถูกกว่า จ่ายเงินก้อน / โดย ลงทุนแมน
หากลูกค้าผ่อน 0% 10 เดือน
ลูกค้าจะได้รับส่วนลดอีก 5%
แต่ถ้าลูกค้าจ่ายเต็มจำนวน
ลูกค้าจะไม่ได้รับส่วนลดใดๆ..
เรื่องดังกล่าวเป็นหนึ่งตัวอย่างที่เกิดขึ้นจริงในประเทศไทย
แล้วโปรโมชัน “ที่ดูแปลกๆ” แบบนี้ เกิดขึ้นได้อย่างไร?
ลงทุนแมนจะเล่าให้ฟัง
สิ่งที่น่าสนใจที่เกิดขึ้นในยุคนี้ ก็คือการโน้มน้าวให้เราผ่อนสินค้าของผู้ขาย
บริษัทบัตรเครดิต และร้านค้าในประเทศไทย กำลังโน้มน้าวให้ลูกค้าจ่ายเงินผ่อน แม้มันจะเป็นการผ่อนแบบ 0%
ลูกค้าจ่ายน้อยกว่า
ลูกค้ามีเวลาจ่าย 10 เดือน
คำถามคือ บริษัทบัตรเครดิต ได้อะไร?
ถ้าลูกค้าจ่ายตรงเวลา บริษัทบัตรเครดิตจะได้เพียงค่าธรรมเนียมจากร้านค้า
แต่เรื่องจะใหญ่กว่านั้น ถ้าผู้ซื้อผ่อนค่างวดไม่ตรงเวลา
เพราะบริษัทบัตรเครดิต จะได้ดอกเบี้ยจากการผิดนัดชำระหนี้
และปัจจุบัน หนี้บัตรเครดิตมีดอกเบี้ยสูงถึง 18% ต่อปี..
ตั้ง 18% ใครจะไปยอมจ่าย?
แต่รู้หรือไม่ว่า..
ผลสำรวจการชำระค่าบัตรเครดิตคนกรุงเทพฯ ทุกๆ 100 คน บอกเราว่า
54 คน จ่ายตามกำหนด
46 คน จ่ายไม่ตรงตามกำหนด
หากอ้างอิงตามผลสำรวจ เราอาจสรุปได้ว่า..
บริษัทบัตรเครดิตมีโอกาสได้ดอกเบี้ยจากลูกค้าที่ผ่อนเกือบครึ่ง..
พอนำมาหักลบกับโปรโมชันที่ลดราคาให้ลูกค้า
กลับกลายเป็นว่าบริษัทมีกำไรมากขึ้น
และนั่นก็เป็นที่มาของ การจ่ายผ่อน ได้ส่วนลดมากกว่าเงินก้อน
เรื่องที่เกิดขึ้นนี้ก็ทำให้เราคนไทยทำบัตรเครดิตมากขึ้น แถมหนึ่งคนพกมากกว่า 1 ใบ เพื่อผ่อน 0% จากร้านค้า
ผ่อน 0% ไปก่อน จ่ายน้อยๆ ก่อนดีกว่า จะได้เหลือเงินไปซื้ออย่างอื่น
ทั้งที่คนซื้อยังไม่รู้เลยว่าจะจ่ายไหวหรือไม่
ปัจจุบันการเติบโตของบัญชีบัตรเครดิตในประเทศไทย
ปี 2559 จำนวน 20.1 ล้านบัญชี ปริมาณการใช้จ่าย 1.76 ล้านล้านบาท
ปี 2561 จำนวน 22.4 ล้านบัญชี ปริมาณการใช้จ่าย 2.01 ล้านล้านบาท
คิดเป็นการใช้จ่ายต่อบัญชี
ปี 2559 ประมาณ 87,600 บาท ต่อปี
ปี 2561 ประมาณ 89,700 บาท ต่อปี
หมายความว่านอกจากการเติบโตของจำนวนบัตรเครดิต
ค่าใช้จ่ายต่อบัตรยังเพิ่มขึ้นตามไปด้วย
และแน่นอนว่าภาพการเติบโตของบัตรเครดิต และการใช้จ่ายจะมากขึ้นไปกว่านี้ เนื่องจากร้านค้าเข้ามาร่วมรายการกับบัตรเครดิตมากขึ้น
ใครจะไปคิดว่า แม้แต่ซื้อของออนไลน์ผ่าน Lazada เราก็ยังผ่อน 0% 10 เดือนได้เช่นกัน..
เรื่องราวทั้งหมดนี้แสดงให้เห็นว่า..
เรากำลังจะมีค่าใช้จ่ายต่อเดือนที่เพิ่มมากขึ้นในชนิดที่หลีกเลี่ยงได้ยาก ทั้งค่าเช่า ค่าน้ำ ค่าไฟ ค่าอินเทอร์เน็ต รวมไปถึงค่าผ่อนสินค้า
ประโยชน์จากการผ่อนสินค้า อาจทำให้เราสามารถซื้อสินค้าได้ง่ายขึ้น ได้ของหลักหมื่นมาใช้ในราคาผ่อนหลักพัน
แต่สิ่งที่ทุกคนต้องคำนึงไว้เสมอคือ
ความรับผิดชอบของเราก็ต้องมากขึ้นตามไปด้วย..
ไม่เช่นนั้น ความสะดวกสบายที่เกิดขึ้น จะกลายเป็น ความทุกข์ ที่เราจ่ายไม่ไหว..
ย้อนกลับไปถามผู้กำกับดูแลด้านการเงินของบ้านเมืองนี้
จ่ายผ่อน 0% 10 เดือน ถูกกว่า จ่ายเงินก้อน เกิดขึ้นได้อย่างไร
เราจะยินยอมให้ซื้อสินค้าแบบผ่อน ถูกกว่า จ่ายเงินก้อน
ทั้งๆ ที่รู้ว่าคนจำนวนมากผ่อนไม่ไหว และสุดท้ายต้องเสียดอกเบี้ยสูงๆ ให้กับผู้ที่ใช้กลยุทธ์นี้
เราจะยินยอมให้คนในประเทศเดินไปทิศทางนี้ จริงๆ หรือ?
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-Bank of Thailand
-ผลวิจัยเชิงสำรวจเรื่อง พฤติกรรมการใช้บัตรเครดิตของคนกรุง สถาบันวิจัยและบริการวิชาการ มหาวิทยาลัยอัสสัมชัญ
-BLT Bangkok